Νορικούρα

Το Όρος Νορικούρα (ιαπων. 乗鞍岳, Norikura-dake) είναι υψηλό και δυνητικώς ενεργό ηφαίστειο της Ιαπωνίας. Βρίσκεται στη μεγάλη νήσο της χώρας, τη Χονσού, στο σύνορο των Νομών Γκίφου και Ναγκάνο. Ανήκει στην Οροσειρά Χίντα και βρίσκεται μέσα στα όρια του Εθνικού Πάρκου Τσούμπου-Σανγκάκου. Το βουνό «κρατάει» πολύ χιόνι τον χειμώνα και ακόμη και το καλοκαίρι κάποιο χιόνι παραμένει στη βορειοανατολική πλαγιά του.

Γεωγραφία
Μετά το όρος Φούτζι (Φούτζι-γιάμα) και το Όρος Οντάκε, το Νορικούρα είναι το τρίτο υψηλότερο ηφαίστειο της Ιαπωνίας (και το 19ο σε ύψος βουνό γενικώς), με μέγιστο υψόμετρο 3.025,6 μέτρα πάνω από την επιφάνεια της θάλασσας. Το Υψίπεδο του Νορικούρα εκτείνεται στη βόρεια πλευρά του βουνού, στον Νομό Ναγκάνο. Η ονομασία του βουνού, που σημαίνει «σέλα», οφείλεται στο σχήμα του. Είναι στρωματοηφαίστειο, αλλά το ευκολότερο στην ανάβαση από όλα τα βουνά στην Ιαπωνία που υπερβαίνουν σε ύψος τις τρεις χιλιάδες μέτρα. Κοντά στην υψηλότερη κορυφή είναι ευδιάκριτες στερεοποιημένες ροές λάβας. Υπάρχουν οκτώ μικρά οροπέδια και 12 ηφαιστειακές λίμνες πάνω στο βουνό.

Η κορυφή Κενγκαμίνε (剣ヶ峰) του ηφαιστείου δημιουργήθηκε από δύο εκρήξεις, το 7600 π.Χ. και το 7200 π.Χ. περίπου. Το «όρος Έμπισου» (恵比寿岳), που είναι μία άλλη κορυφή του Νορικούρα, δημιουργήθηκε από μία έκρηξη στις αρχές του 1ου αιώνα μ.Χ.. Παρά το ότι το ηφαίστειο δεν έχει την παλαιά εκρηκτική του δύναμη, ποσότητες ηφαιστειακών αερίων εκλύονται ακόμα από το έδαφος και στον ποταμό Γιου, ενώ υπάρχουν αρκετές θερμές πηγές στη γύρω περιοχή.

Τα ποτάμια που πηγάζουν στις πλαγιές του βουνού μπορούν να χωριστούν σε δύο ευρείες κατηγορίες: σε εκείνα των οποίων το νερό καταλήγει τελικώς (μέσα από άλλους ποταμούς, αν είναι παραπόταμοι) στη Θάλασσα της Ιαπωνίας και σε εκείνα των οποίων το νερό καταλήγει στον Κόλπο Ίσε του ανοικτού Ειρηνικού Ωκεανού. Τρία από τα ποτάμια του Νορικούρα είναι τα εξής:

 Ποταμός Αζούσα, παραπόταμος του Σινάνο
 Ποταμός Τακαχάρα, μήκος 59 χιλιόμετρα, παραπόταμος του Τζιντζού
 Ποταμός Χίντα, μήκος 148 χιλιόμετρα, παραπόταμος του Κισό

 Λίγοι ιστορικοί σταθμοί 
 Δεκαετία του 1680: Σύμφωνα με τον θρύλο, ο Βουδιστής μοναχός και καλλιτέχνης Ενκού ήταν ο πρώτος άνθρωπος που έφθασε ποτέ στην κορυφή του βουνού.
 1878: Ο Βρετανός μηχανικός και ερασιτέχνης αρχαιολόγος Γουίλιαμ Γκόουλαντ έγινε ο πρώτος μη-Ιάπωνας που έφθασε στην κορυφή.
 4 Δεκεμβρίου 1934: Ολόκληρο το βουνό εντάσσεται στο Εθνικό Πάρκο Τσούμπου-Σανγκάκου.
 1973: Ο δρόμος περιπάτου «Ορίζοντας του Νορικούρα», ψηλά προς την κορυφή, ανοίγει για το κοινό. Είναι ο υψηλότερος δρόμος σε ολόκληρη την Ιαπωνία και κλείνει για μεγάλο μέρος του έτους εξαιτίας του χιονιού.
 29 Ιανουαρίου 2023: Ο Αμερικανός χιονοδρόμος Κάιλ Σμέιν, παγκόσμιος πρωταθλητής μεσαίας πίστας (halfpipe), σκοτώνεται από χιονοστιβάδα στο βουνό.

 Χλωρίδα και πανίδα 
Το Νορικούρα φιλοξενεί ποικιλία ζωντανών όντων στις πλαγιές του. Εκτός από την προυνέλλη την αλπική και τα λευκοχελίδονα, ο λαγόπους των βράχων (Lagopus muta), ένα από τα εθνικά σύμβολα της Ιαπωνίας, φτιάχνει και αυτός τη φωλιά του πάνω στο βουνό.

Υπάρχουν διάφορα είδη αλπικών φυτών με αγριολούλουδα, όπως το ροδόδενδρο (υπογένος «υμενανθές»), το είδος κρίνου Fritillaria camschatcensis και το «κομακούσα» (Dicentra peregrina).

Παραπομπές

 Εξωτερικοί σύνδεσμοι 

 Το Νορικούρα στην Ιαπωνική Μετεωρολογική Υπηρεσία (στην ιαπωνική γλώσσα)
 , Ιαπωνική Μετεωρολογική Υπηρεσία
 Το βουνό στη Γεωλογική Υπηρεσία της Ιαπωνίας
 Το Norikuradake στο Global Volcanism Program του Ιδρύματος Σμιθσόνιαν

Κατηγορία:Ηφαίστεια της Ιαπωνίας